Христина Вучева
Христина Ангелова Вучева е българска икономистка, заместник министър-председател и министър на финансите на България в служебното правителство на Ренета Инджова (1994 – 1995). Тя е първата жена министър на финансите в България.

Биография 
Христина Вучева е родена на 15 февруари 1937 година в Пазарджик. Завършва Търговската гимназия в града, а през 1959 г. – счетоводна отчетност във Висшия икономически институт „Карл Маркс“ (днес Университет за национално и световно стопанство, УНСС) в София. По време на следването си е изключена при т.нар. унгарски събития, но после възстановена.

Работи в статистическия център, Окръжния народен съвет и Акумулаторния завод в Пазарджик. По-късно е преподавател в Научния институт на Министерството на финансите. През 1991 г. защитава професорска титла.

През 1990 – 1991 година Вучева е съветник в Министерския съвет, а от 1992 до 1997 година оглавява дирекция „Икономическа и социална политика“ към Министерството на финансите. През този период участва активно в разработването на концепцията за масова приватизация. През 1994 – 1995 година тя е вицепремиер и министър на финансите в служебното правителство на Ренета Инджова. От 1996 до 2009 година е преподавател по финанси в УНСС.

Христина Вучева умира на 83 години на 15 октомври 2020 г.

Източници

Външни препратки 
 Христина Вучева, сайт на Министерството на финансите

Министри на финансите на България
Вицепремиери на България
Български икономисти
Преподаватели в УНСС
Възпитаници на УНСС
Родени в Пазарджик